Document ID: 32011D0648

DECIZIA DE PUNERE ÎN APLICARE A COMISIEI
din 4 octombrie 2011
de modificare a Deciziei 2008/185/CE cu privire la includerea Belgiei pe lista statelor membre indemne de boala Aujeszky
[notificată cu numărul C(2011) 6997]
(Text cu relevanță pentru SEE)
(2011/648/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 64/432/CEE a Consiliului din 26 iunie 1964 privind problemele de inspecție veterinară care afectează schimburile intracomunitare cu bovine și porcine (1), în special articolul 9 alineatul (2) și articolul 10 alineatul (2),
întrucât:
(1)
Directiva 64/432/CEE stabilește normele aplicabile comerțului în interiorul Uniunii cu bovine și porcine. Articolul 9 din directiva menționată anterior prevede criterii pentru aprobarea programelor naționale obligatorii de combatere a anumitor boli contagioase, inclusiv boala Aujeszky. În plus, articolul 10 din directiva respectivă prevede că în cazul în care un stat membru consideră teritoriul său sau o parte din acesta ca fiind indemn de astfel de boli, inclusiv de boala Aujeszky, statul respectiv trebuie să prezinte documente justificative adecvate Comisiei.
(2)
Decizia 2008/185/CE a Comisiei din 21 februarie 2008 privind garanțiile suplimentare în legătură cu boala Aujeszky în schimburile intracomunitare cu porci și criteriile de furnizare a informațiilor despre această boală (2) prevede garanțiile suplimentare pentru circulația porcinelor între statele membre. Garanțiile sunt în funcție de clasificarea statelor membre potrivit statutului lor cu privire la boala Aujeszky.
(3)
Anexa I la Decizia 2008/185/CE enumeră statele membre sau regiuni din acestea care sunt indemne de boala Aujeszky și în care vaccinarea este interzisă. Anexa II la decizia menționată anterior enumeră statele membre sau regiuni din acestea în care se aplică programe naționale aprobate de eradicare a bolii Aujeszky.
(4)
Belgia se numără în prezent printre țările de pe lista din anexa II la Decizia 2008/185/CE cu state membre în care se aplică programe naționale aprobate de eradicare a bolii Aujeszky.
(5)
La acest moment, Belgia a depus documente în sprijinul cererii sale de a fi declarată stat membru indemn de boala Aujeszky.
(6)
În urma evaluării documentației de susținere depuse de statul membru, este adecvat ca Belgia să nu mai fie enumerată în anexa II la Decizia 2008/185/CE și să fie, în schimb, enumerată de acum înainte în anexa I.
(7)
Prin urmare, Decizia 2008/185/CE ar trebui modificată în consecință.
(8)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexele I și II la Decizia 2008/185/CE se înlocuiesc cu textul anexei la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 4 octombrie 2011.

Labels: 3
0
18
6